Værfast på plattform i julen: – Kaller det «Koseberg»
Her ute i havgapet er mange arbeidere værfast i julen. På land står det værfaste arbeidere og lengter etter julegilde på rigg. Mange har hatt problemer med å komme seg hjem til jul denne uken.  Været har bydd på kaos i flytrafikken, og problematiske veiforhold. og flere kommer seg ikke hjem til jul. For de fleste løser det seg med tålmodighet og kreative løsninger, men noen venter på helikopterskyss milevis ute på havet. Da er det litt verre å sette seg bak rattet eller slenge seg på telefonen til kundeservice. – Jeg skulle reist hjem onsdag, men på grunn av vær og vind er jeg værfast her ute på Osebergfeltet. Det sier ISO-leder for Bilfinger på Oseberg Feltsenter Patric Gustavsson. Gustavsson har jobbet offshore i 37 år, og feiret jul i havgapet et sted mellom 15 og 20 ganger, forteller han. – Hvis du ikke feirer jul hjemme er dette verdens beste plass. Vi har aktiviteter helt frem til sjette juledag. Nå må han belage seg på at det blir en julefeiring til uten fastland under føttene – Gustavsson blir ikke hentet med helikopter før 25. desember. Det er han ikke alene om. – Her om bord så har jeg rundt 30 mann, og totalt sett er det oppimot 80 mann som er værfast på Oseberg feltsenter. Men det begynner å løsne litt, siden helikoptrene gikk i dag. Gustavsson skulle egentlig hjem for å feire med 14 familiemedlemmer. Han innrømmer det kjennes litt i hjertet at den planen ble stoppet av «Pia» og andre værforhold. Det gjelder flere andre også, uten at de lar det ødelegge stemningen. – Stemningen er alltid på topp på Osebergfeltet. For å være helt ærlig er det mange som gleder seg til å reise til Oseberg, det er flere som kaller det «Koseberg». På en plattform går driften 24 timer i døgnet, 365 dager i året, og det er alltid noen på plass for å produsere flytende BNP. – Husk, det er alltid mange som feirer jul offshore, sier ISO-lederen.  Det lages derfor et solid juleprogram av en egen julekomité for arbeiderne på plattformene, forklarer Gustavsson. Det kommer godt med når man må feire en uplanlagt jul borte fra familien. –Jeg kan fortelle deg at vi har en fantastisk forpleining om bord som styrer og steller med oss. I går begynte vi med julefeiring med pepperkakehus konkurranse., sier Gustavsson. Det bekreftes også overfor VG at det serveres et godt utvalg av julemat, både på selve kvelden og utover romjulen.  Selv om alt er linet opp for en fin jule- og nyttårsfeiring på plattformen, prøver de fortsatt å få så mange som mulig av de værfaste trygt hjem til jul, forteller Gustavsson.  – Denne gangen traff jo «Pia» oss før julehelgen, og da rammer det mange av oss som har barn hjemme. Det prøver vi jo å prioritere, så folk får komme seg hjem og feire jul. Lørdag var det en pappa som fikk beskjed om at han rekker hjem til familien med kveldens siste helikopter. – Han kom inn og ga meg en stor klem, så tårene begynte å trille både for meg og for han.  Ken Grotle skulle egentlig vært på riggen Cosl Promoter i Nordsjøen. I stedet sitter han parat på Clarion sitt flyplasshotell i Bergen. – Det er klart vi helst vil ut på riggen og feire. Samtidig blir det et problem for de som kommer inn. De har ingen planer, og ikke kommer de seg hjem ... Så, vi er litt der at vi får ta det sånn som det kommer. Han forteller at han har feiret jul opp mot 15 ganger ute på rigg. Der er alt tilrettelagt for en knirkefri julefeiring. – Det er all inclusive og vell så det. Det er aldri problemer.  Nå håper han at han og kollegaene kommer seg til riggen i løpet av julaften.  –Det var satt opp en del flighter i morgen, men problemet er jo dette med værforholdene. Jeg tror faktisk at de aller fleste er satt opp i morgen. 
Opp mot 80 off shore-arbeidere er værfaste på Oseberg feltsenter, offshore i Norge. Arbeidere på riggene prøver å få så mange som mulig av de værfaste hjem til jul. En julekomité organiserer juleprogrammer og aktiviteter for arbeiderne som må feire på plattformen.